Kedves Kollégák,

a következő évad műsorainak összeállítása miatt vagyunk itt. Direktor úr felkért, hogy Tamási Áron születésének 125. évfordulójára keressek egy olyan darabot, amit még sohasem mutattunk be. Hála Tamási bővelkedő munkájának, volt miből válogatni, és a Boldog nyárfalevél című darab mellett tenném el a voksomat. Ebben az utolsó drámai művében megfogalmazza egész személyes életútját, az őt mindig foglalkoztató kérdésekkel együtt, összegezve a stílusjegyeket, amelyek meghatározzák írói munkásságát. Tamási Áron Boldog nyárfalevele újabb szép, lírai vallomás az Igaz Szerelemhez.

A szereposztáshoz szükség van kilenc-tíz szereplőre, valamint az énekesekre, táncosokra is.

Vaska Gellért, fogságból hazatérõ katona, havadi jegyzõ

Kláris, a Gellért felesége

Kupás Tódor, fogságból hazatérõ katona, a Gellért barátja

Dobola Paskál, havadi kántor

Barka, havadi lány, a Kláris barátnõje

Lenge Bálint, havadi katolikus pap

Torzsa Márton, bíró Havadon

Mátyus, mindenes a havadi községházán

Vikota, a havadi asszonyok szószólója (lehetnek itt társai a szószólónak, akár egyetemi hallgatókból is.)

Aki még nem ismeri vagy nem olvasta a darabról, pár gondolat ízelítőnek:

A Boldog nyárfalevél valóban egy játék, vagy a játék – a szónak szoros értelmében is az -, de egyben gyötrő szenvedélyeket, a hazajutás és az egymásra találás vágyát hordozó játékosság ez, a hitetlenség és a bizalom, a kétkedés és a bizonyosság küzdelme is – emberek küzdelme egymásért.

A Boldog nyárfalevél a szenvedés árán is a hűség bizonyosságát hordozza, a házastársét, a faluét. A vándorló szerzetes álruhájában a katonaságból visszatérő falu jegyzője – meglehetősen aljas próbatételek megrendezése után - boldogan hullhatott a földre, mint a lelkek harmatát hordozó falevél, mert a felesége után a falu is „jól vizsgázott”. A színház a színházban elv alapján lehetőség nyílt a helyzetbe hozott feleségnek és falunak, hogy megnyilvánuljon és kifejthesse hozzáállását a kényes kérdésekhez.
Előadást Tamási Áron gondolatai alapján kellene megvalósítani, miszerint a hagyományokra épülő életforma és értékrendszer szellemi erejét a gondolkozásmódon és kinyilatkoztatásokon túl az élő hagyományként létező népzene, néptánc, népdal fejezi ki, ezért szükség lesz a táncosainkra is, és természetesen az ehhez elengedhetetlen népviseletekre is.

A darabot mi még nem játszottuk, de Marosvásárhelyen, Kunpeszéren, Nagyváradon, Sepsiszentgyörgyön évek óta nagy siker, és bemutatták a Gyulai Várszínházban, mint vendégjátékot, a Szigligeti Színházban, valamint a Kecskeméten, Békéscsabán a ’ 60-as, ’70-es években már játszották, de ennek, több, mint 50 éve, így javaslom, hogy vágjunk bele, így méltón tiszteleghetünk a nagy író előtt a mi színházunk nagyszínpadán. Érvényessége töretlen, tehát ez nem csak egy évadra tervezhető darab.